Tapio Lehtinen Galiana-veneellään kesällä 2020.
**Tapio Lehtinen** (s. 19. tammikuuta 1958) on suomalainen tuotantotalouden diplomi-insinööri, Helsingfors Segelsällskapin entinen kommodori ja yksinpurjehtija joka osallistui Golden Globe Race 2018 -purjehdukseen ja purjehti soolona, ilman pysähdyksiä maailman ympäri. Hän sijoittui kisassa viidenneksi. Lehtisen purjehduksesta ilmestyi kirja keväällä 2020. Vuonna 2022 hän osallistui toistamiseen Golden Globe Race -yksinpurjehduskilpailuun.

Lehtinen oli eduskuntavaaleissa 2023 Kokoomuksen ehdokkaana Helsingin vaalipiiristä. Hän sai 1 140 ääntä eikä tullut valituksi.

Purjehdusura
------------

Lehtinen aloitti purjehtimisen optimistijollalla vuonna 1965 ja hän kilpaili aktiivisesti juniorivuosinaan kevytveneillä. Myöhemmin hän on ollut aktiivinen avomeri- ja valtameripurjehtija, ja hän osallistui Whitbread Round the World Race -kilpailuun vuosina 1981–82 *Skopbank of Finland* -veneessä toimien sen vahtipäällikkönä. Vene sijoittui kilpailussa 12. sijalle.

Kilpailun jälkeen Lehtinen kutsuttiin Helsingfors Segelsällskapin jäseneksi. Tämän jälkeen hän on kilpaillut 30 vuotta 6mR-veneellä nimeltä *May Be IV*.

Lehtinen on purjehtinut myös Laser- ja 470- ja 29er-jollilla. Hän on osallistunut myös Round Britain and Ireland Yacht Race, Single-Handed Trans-Atlantic Race, Azores and Back sekä Newport Bermuda Race -kilpailuihin.

Lehtinen on toiminut Suomen Optimistijollaliiton hallituksessa ja kolme kertaa Suomen 6mR -liiton hallituksessa. Hän pyrki HSS:n kommodoriksi voidakseen edistää sen junioritoimintaa ja kohentaakseen sen taloudellista asemaa.

### Golden Globe Race 2018 -purjehdus

Lehtinen osallistui yhtenä 18 purjehtijasta vuosina 2018–2019 Golden Globe Race 2018 -purjehdukseen. Hän oli yksi viidestä purjehduksen loppuun suorittaneista ja viimeinen perille päässeistä. Kilpailu oli alkuperäisen Golden Globe Race -kilpailun 50-vuotisjuhlakilpailu, ja siinä sai käyttää vain alkuperäisen kilpailun aikana olemassa ollutta teknologiaa.

Purjehdus alkoi 1. heinäkuuta 2018 Les Sables-d'Olonnen satamasta Ranskassa. Lehtisen vene oli nimeltään *Asteria*. Se on rakennettu Italiassa vuonna 1964 ja S&S Gaia 36 -tyyppinen.

Tasmanian tienoille saapuessaan Lehtisen venettä vaivasivat sen pohjaan Intian valtamerellä kiinnittyneet hanhenkaulat. Hän ei saanut Australian viranomaisilta lupaa puhdistaa veneensä pohjaa, sillä hanhenkaulat ovat alueella vieraslaji. Osa muista kilpailijoista oli saanut luvan tähän operaatioon. Hanhenkaulat pystyivät kiinnittymään Lehtisen veneeseen, sillä sen pohjaa ei ollut maalattu tarkoitukseen sopivilla myrkkymaaleilla. Kyseessä oli suomalaisen telakan tekemä virhe, joka johtui siitä, että valtameripurjehduksissa käytetty myrkkymaali on kielletty Itämerellä. Hanhenkaulat ratkaisivat kilpailun Lehtisen osalta, eikä hänellä ollut mitään mahdollisuuksia parempaan sijoitukseen.

Lehtinen saapui maaliin Les Sables-d'Olonneen 19. toukokuuta 2019. Matkaa hän oli tehnyt yli 30 000 merimailia eli noin 55 000 kilometriä. Hän oli kilpailijoista ainoa, joka selvisi maaliin ilman ns. knockdownia eli ilman, että veneen masto ja purjeet olisivat osuneet veteen. Lehtisen mukaan veneen malli esti tätä tapahtumasta tuulissa, jotka pahimmillaan olivat nopeudeltaan 45–60 solmua.

Kisaan osallistuneissa veneissä oli myös moottori, kuten vuoden 1968 kisassakin. Polttoainetta oli sallittu ottaa mukaan 150 litraa. Se oli tarkoitettu käytettäväksi tyynen sään osuessa kohdalle. Lehtisen moottori meni epäkuntoon jo purjehduksen alkupuolella Kanarian saarten kohdalla, eikä hän saanut sitä korjattua. Maaliin tullessa hänellä oli polttoainetta jäljellä vielä 135 litraa. Muilla maaliin päässeillä ei ollut jäljellä mitään.

Lehtinen käytti matkaan 322 päivää. Kisan voittanut 73-vuotias Jean-Luc van den Heede käytti matkaan 211 päivää ja pääsi maaliin tammikuun 29. päivänä.

Lehtisen purjehduksesta on sanottu, että hänen sijoituksensa on "suomalaisen purjehduksen parhaita viidensiä sijoja". On myös sanottu, että Hjallis Harkimon yksinpurjehdus maailman ympäri vuosina 1986–1987 kalpenee Lehtisen suorituksen rinnalla, sillä Harkimo sai pysähdellä matkan varrella ja ottaa mukaan tuoretta ruokaa ja vettä. Lehtisellä sen sijaan oli mukana kaikki tarvittava, ja ruokaa hänellä oli kilpailun päättäessään vielä kahdeksi kuukaudeksi ja vettäkin vielä kahdeksi viikoksi.

### Golden Globe Race 2022

KarttaHätäsignaalin koordinaatit
1. ↑ Viittausvirhe: Virheellinen `<ref>`-elementti;viitettä 
`hs_20221118` ei löytynyt

Lehtinen ilmoitti osallistuvansa Golden Globe Race 2022 -purjehdukseen, jotta hän voisi antaa veneelleen ja itselleen uuden tilaisuuden menestyä paremmin.

Golden Globe Racen lähtö oli 4. syyskuuta 2022 Ranskasta Les Sables-d'Olonnen kaupungista. Tällä kerralla *Asteria*-veneen pohja oli suojattu valtamerikelpoisella myrkkymaalilla. Tehokkaammasta maalista huolimatta 20. lokakuuta mennessä pohjaan oli jälleen tarttunut barnakkeleita. Lehtinen sai kuitenkin puhdistettua veneensä pohjan pienikokoisesta noin 60 yksilön barnakkeliyhdyskunnasta Etelä-Atlantilla.

18. marraskuuta Lehtisen *Asteria*-vene upposi Etelä-Afrikan Port Elizabethin lähettyvillä ja Lehtinen joutui siirtymään pelastuslautalle. Lehtinen arvelee onnettomuuden syyksi, että *Asterian* runkoon rakennettu läpivienti petti, jolloin veneen taaimmainen osasto täyttyi vedellä, mikä johti vesitiiviin laipion pettämiseen, minkä seurauksena vene täyttyi vedellä ja upposi viidessä minuutissa.

Veneen uppoamishetkellä Lehtisen kaksi lähintä kilpailijaa olivat hänestä 176 ja 310 kilometrin päässä ja lähin laiva noin 430 kilometrin päässä. Lähin kilpakumppani Kirsten Neuschäfer lähti auttamaan Lehtistä. Neuschäfer saavutti Lehtisen seuraavan päivän aamuna ja poimi hänet kyytiinsä. Neuschäferin veneestä Lehtinen siirtyi rahtilaiva *Darya Gayatrin* kyytiin matkalle kohti Rizhaon satamaa. Neuschäfer jatkoi purjehduskilpailua aikahyvityksen kanssa. Lehtinen pääsi häntä kuljettaneen rahtilaivan kyydistä 5. joulukuuta 2022 Indonesian Jakartassa, josta hän palaa Suomeen.

### Ocean Globe Race 2023

Golden Globe Race 2022:n jälkeen Lehtinen aikoo osallistua täysin suomalaisen tiimin kanssa Ocean Globe Race 2023 -kilpailuun veneellä, jonka hän on ostanut Englannista. Vene on Suomessa 1970 Nautorin telakalla rakennettu Sparkman & Stephensin suunnittelema Swan 55 -jooli. Veneen nimi on *Galiana*. Kilpailuun osallistuva tiimi *Tapio Lehtinen Sailing* koostuu suomalaisista "uuden sukupolven" valtameripurjehtijoista. Tapio Lehtinen Sailingin yhteistyökumppaneina on suomalaisia yrityksiä, mutta pääsponsori puuttuu vielä.

Yksityiselämä
-------------

Lehtisen veli Eero Lehtinen oli miehistön jäsenenä Martela O.F. -veneessä, joka kaatui kölin irrottua Whitbread Round the World -kisassa vuonna 1990.

Lehtisellä on kolme lasta, joista kaksi, olympiapurjehtijat Silja ja Lauri Lehtinen, ovat hänen ensimmäisestä avioliitostaan. Ensimmäinen vaimo Pia kuoli rintasyöpään vuonna 1988.

Lähteet
-------

1. 1 2  Tapio Lehtinen Golden Globe Race 2018.  Arkistoitu 24.5.2019. Viitattu 24.5.2019. en
2. 1 2 3 4 5  Tapio Lehtinen, kommodori *Docplayer.fi*. HSS.  Arkistoitu 23.5.2019. Viitattu 24.5.2019.
3. 1 2  Lehtinen, Tapio & Pusa, Ari: *Yksin seitsemällä merellä*, s. 240. Jyväskylä: Docendo, 2020. ISBN 978-9522917676.
4. ↑  Leppänen, Veli-Pekka: Meriseikkailusta monisärmäinen kirja.  *Helsingin Sanomat*, 8.4.2020, s. A 34. Helsinki:  Sanoma Oyj. Artikkelin verkkoversio. Viitattu 8.4.2020.
5. 1 2  Pusa, Ari: Barnakkelimiehen kyydissä *Helsingin Sanomat*.  28.11.2021. Viitattu 17.11.2022.
6. ↑  henrikontkin: Purjehduslegenda Tapio Lehtinen eduskuntavaaliehdokkaaksi Helsingissä *Helsingin Kokoomus*.  10.2.2023. Viitattu 19.3.2023.
7. ↑  Helsingin vaalipiiri, ehdokaskohtaiset tulokset  5.4.2023. Oikeusministeriö. Viitattu 12.4.2023.
8. 1 2 3 4 5  Pusa, Ari: Maali näkyvissä! Tapio Lehtinen saapui maaliin kilpailun viimeisenä mutta tarjosi silti kuohujuomaa veneelleen.  *Helsingin Sanomat*, 21.5.2019, s. A 30–33. Helsinki:  Sanoma Media Finland Oy. Artikkelin verkkoversio. Viitattu 24.5.2019.
9. 1 2 3 4 5  Pusa, Ari: Yksinpurjehtiva kaunosielu. Jos Lehtinen lähtisi mukaan vuoden 2022 yksinpurjehdukseen, hän pyytäisi Helsingin Sanomien lukijoilta sada kirjan suosikkilistaa.  *Helsingin Sanomat*, 22.5.2019, s. A 36. Helsinki:  Sanoma Media Finland Oy. Artikkelin verkkoversio. Viitattu 24.5.2019.
10. ↑  Teiskonlahti, Kirsi; Takamäki, Noora: 322 päivän kilpapurjehdus oli mieletön seikkailu, jonka aikana Tapio Lehtinen ohitti myrskyt ja laivojen hautausmaan *Yle Urheilu*.  20.5.2019. Yleisradio.  Arkistoitu 23.5.2019. Viitattu 24.5.2019.
11. 1 2  Pusa, Ari: Lehtinen palaa taas merille.  *Helsingin Sanomat*, 16.7.2019, s. A 30. Helsinki:  Sanoma. Artikkelin verkkoversio. Viitattu 17.7.2019.
12. ↑  Pusa, Ari: Ihmismeri ja 21 kanuunanlaukausta saattoivat yksinpurjehtija Tapio Lehtisen matkaan: "Bon voyage!" *Helsingin Sanomat*.  4.9.2022.  Arkistoitu 5.9.2022. Viitattu 5.9.2022.
13. ↑  Pusa, Ari: Barnakkelimiehen paluu *Helsingin Sanomat*.  3.9.2022.  Arkistoitu 3.9.2022. Viitattu 5.9.2022.
14. ↑  Pusa, Ari: Kiusalliset barnakkelit piinaavat taas purjehtija Tapio Lehtistä keskellä Atlanttia: "Tulee uintireissu" *Helsingin Sanomat*.  24.10.2022. Viitattu 24.10.2022.
15. ↑  Pusa, Ari: Tapio Lehtinen roikkui puoli tuntia pää alaspäin keskellä Atlanttia ja puhdisti venettään barnakkeleista *Helsingin Sanomat*.  2.11.2022. Viitattu 17.11.2022.
16. ↑  Pusa, Ari: Yksinpurjehtija Tapio Lehtinen merihädässä, pelastautui lautalle – Asteria-vene upposi viidessä minuutissa *Helsingin Sanomat*.  18.11.2022. Viitattu 18.11.2022.
17. ↑  Kanerva, Juha: Tapio Lehtisellä on vahva teoria veneensä uppoamisen syystä – yksi asia onnettomuudessa kuitenkin ihmetyttää *Ilta-Sanomat*.  20.11.2022. Viitattu 21.11.2022.
18. 1 2  Halonen, Mika: Tapio Lehtisen vene upposi viidessä minuutissa, yksinpurjehtija pelastautui ja lähetti jo terveisiä perheelleen *Yle Urheilu*.  18.11.2022. Viitattu 19.11.2022.
19. 1 2 3  Koskinen, Juuso; Paloniemi, Aino: Toinen kilpailija pelasti Tapio Lehtisen – kisajärjestäjä: pelastaja tarjosi heti lasin rommia *Yle Urheilu*.  19.11.2022. Viitattu 19.11.2022.
20. ↑  Pietilä, Tony: Lehtisellä on vielä pitkä matka kuivalle maalle *Ilta-Sanomat*.  19.11.2022. Viitattu 21.11.2022.
21. ↑  Ikonen, Sami: Tapio Lehtinen rantautui vihdoin – suomalaiset ottivat vastaan *Iltalehti*.  7.12.2022. Viitattu 7.12.2022.
22. ↑  Pusa, Ari: Tapio Lehtinen löytää vain yhden syyn, miksi Asteria upposi niin äkkiä *Helsingin Sanomat*.  21.11.2022. Viitattu 21.11.2022.
23. ↑  Köli irtosi Wiikerin veneestä Miehistö pelastettiin vahingoittumattomana neljän tunnin odotuksen jälkeen *Helsingin Sanomat*.  27.2.1990. Viitattu 21.11.2022.
24. ↑  Ala-Kivimäki, Petteri: Onnellisesti yksin.  *Helsingin Sanomat*, 3.10.2019, nro 267, s. C 2. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 6.1.2023.

Aiheesta muualla
----------------

* Tapio Lehtinen Sailing viralliset verkkosivut
* Tapio Lehtinen Golden Globe Racen sivustolla (Arkistoitu – Internet Archive)
* Tapio Lehtinen Golden Globe Race 2022 -sivustolla
* Ylen uutinen Lehtisen saapumisesta maaliin vuonna 2019
* Mika Karttunen: *Meren kutsu**.* Dokumenttielokuva. Solar Films, 2022. 54 min. Yle Areena.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2

 |
|  |
| Kansalliset | 
* Ranska
* BnF data
* Suomi (KANTO)

 |

 |